Peter Hansen-Nord (V), 1999-04-08:
Det var jo en dagsorden i forbindelse med finansloven, der satte sving i overvejelserne om at få etableret en energireform.
Det er vi i Venstre særdeles godt tilfreds med.
Vi er også meget tilfreds med de dele i finansloven, som beskriver, at elforbrugerne skal have nogle billigere elpriser, at statskassen skal have 1,3-2,0 mia. kr. om året, og at man skal overholde de internationale miljøforpligtelser.
Alle tre var gode overskrifter til langt om længe at sætte sig til bordet og få kigget på en elliberalisering, en elreform.
Det tog lang tid, den kom i hus, og det er vi i Venstre særdeles godt tilfreds med. Lange og for det meste gode forhandlinger resulterede som sagt i, at dansk energipolitik nedkom med et velskabt barn, selv om vi gik lidt over tiden.
Nu er energipolitikere jo ikke anderledes indrettet end andre nybagte forældre.
Vi vil løbende diskutere og indimellem være uenige om, hvordan barnet skal opdrages, men barnet er der, og det er velskabt, det er måske ikke særlig kønt, det er sådan nogle jo normalt ikke, når de lige kommer ud, men vi holder af det.
Venstre er ovenud tilfreds med det resultat, der er opnået indtil nu.
Det er en liberal sejr, som vi er særdeles godt tilfreds med.
Vi er ligeledes meget tilfreds med den horisontale opdeling, der sker i sektoren, i en produktionsdel, en transmissionsdel, en distributionsdel og en handelsdel.
Det giver mulighed for langt bedre gennemsigtighed med, hvad de enkelte dele af hele varens fremstilling, transport og forbrug koster hver for sig.
Vi er også tilfreds med, at vi alle som elforbrugere beholder ledningsnettet med tredjepartsadgang.
Jeg tror, det er vigtigt i denne proces, at samfundet har selve nettet at kunne disponere over, det er ligesom kernen i både eldelen og for den sags skyld også i gasdelen.
Medens jeg er ved ledningsnettet, så vil jeg også godt tilkendegive min enighed i ministerens redegørelse omkring prioriteringen af 400-kilovolts-nettet og 150-132 kilovolts-nettet, af, hvornår disse spændinger skal henholdsvis i luften og kabellægges.
Vedrørende miljøpolitikken er vi i Venstre tilfreds med, at det lykkedes trods store sværdslag at få etableret nogle nye principper for håndteringen af miljødelen.
Det er principper, der giver udtryk for, at vi nu har fjernet detailstyring, og at detailstyring er blevet afløst af rammestyring, noget, vi alle sammen i mange år har talt om ved højtidelige lejligheder.
For første gang er det sket.
Man kan så føre mange begavede diskussioner om, hvad disse udmærkede principper skal indeholde for størrelser, og det er der så, vil jeg sige, også blevet.
Der har været diskuteret meget om størrelserne i disse principper.
Vi var til sidst enige om at fastlægge nogle størrelser, og de fungerer så frem til aftalens udløb år 2003.
Det affinder vi os med, indtil andre muligheder måske melder sig efter 2003.
Vedrørende vedvarende energi er vi også tilfreds med, at der blev sat nogle søm på plads omkring, hvordan vi får afviklet eksisterende møllers tilskudsjungle - eller vi har startet på en afvikling - og hvordan vi beskriver, hvordan nye vedvarende energier skal støttes og herunder de såkaldte VE-beviser.
Igen i hvert fald for mig en liberal sejr, at vi får den del af miljødelen, der hedder vedvarende energibeviser, ud på et efterspørgselsmarked.
Jeg erkender, at vi til at starte med frem til år 2003 har accepteret et lukket marked, men selve princippet er korrekt.
Der er stadig væk uløste ting.
Når alt det her gode er sagt, og jeg har næsten skamrost både regeringen og forligspartierne, så er der selvfølgelig en række uløste problemer tilbage, og når vi har fået implementeret energireformen, som vi er enige om, så synes jeg, det er på høje tid, at vi får kigget på de her ting.
Vi har nogle ting liggende omkring kraftværkernes åbningsbalance, som forligspartierne endnu ikke er blevet færdige med.
Det er også blevet hægtet op på andre ting, der foregår i øjeblikket, om forhandlinger om kraftvarmeafgifter og andet, men her ligger der et stykke arbejde med energireformen, som ikke er tilendebragt, og fra Venstres side kan vi kun sige, vi må opfordre stærkt til, at man hurtigst muligt kommer i gang med at få det gjort. Det har været nævnt også af ministeren, at vi har en naturgassektor, som råber og skriger på at få en reform.
Jeg forstår godt, at det, vi oplever i øjeblikket, er åben kamp.
Nogle har overgivet sig, og andre kæmper videre ude på slagmarken.
Det bliver spændende at se, hvordan aktørerne selv får positioneret sig.
Det bedste, vi kan gøre herindefra, er set med Venstres øjne, at vi så hurtigt som muligt får beskrevet, hvordan markedsåbning for, en liberalisering af gassektoren skal finde sted.
Det er forkert at tro, at fjernvarmeforbrugerne altid skal være lukket inde i et monopolsystem, hvor andre aktører ikke kan få tredjepartsadgang til fjernvarmenettet og være med til at billiggøre varmeprisen for den almindelige forbruger.
Så trods succeserne, som vi er enige med regeringen i, er der altså en række uløste problemer, som ikke er håndteret endnu, og som vi skal have håndteret.
Da debatten kommer på det her meget tidlige tidspunkt, efter at vi er blevet enige om en god energireform, så er politikken fra nu af lidt bro bro brille, altså første gang så lader vi dem gå.
Hvornår anden gang og tredje gang kommer, må vi se, men der skal speedes op på de uløste problemer, og jeg vil opfordre regeringen til, at vi hurtigst muligt tager fat på det.